钦定古今图书集成/明伦汇编/官常典/第682卷 > 张根
## 钦定古今图书集成/明伦汇编/官常典/第682卷 > 张根

按《宋史》本传：“根字知常，饶州德兴人。少入太学，甫冠，
第进士，调临江司理参军，遂昌令。当改京秩，以四亲
在堂，冀以父母之恩，封大父母，而貤妻封及母。遂致
仕，得通直郎，如其志。时年三十一。乡人之贤者，彭汝
砺序其事，自以为不及，屏处十年。曾布、曾肇、邹浩及
本道使者上其行义，徽宗召诣阙，为帝言：‘人主一日
万几，所恃者是心耳。一累于物，则聪明智虑且耗，贤
不肖混淆，纲纪不振矣。愿陛下清心省欲，以窒祸乱
之原’。”遂请罢钱塘制造局。帝改容嘉美，以为亲贤宅
教授。未几，通判杭州，提举江西常平。内侍、走马承受
举劾一路以钱半给军衣，非是，自转运使、郡守以下
皆罢。根言：“东南军法与西北殊，此事行之百五十年
矣，帅守监司分朝廷忧顾，使有罪，犹当审处，岂宜以
小奄尺纸，空十郡吏哉？”诏皆令复还。又言：“本道去岁
蠲租四十万，而户部责偿如初。祖宗立发运上供额，
而给本钱数百万缗，使广籴以待用。比希恩者乃献
为羡馀，故岁计不足，至为无名之敛。”诏贷所蠲租，而
以籴本钱还之。六路。洪州失官，锡系治兵吏千计，根
曰：“此有司失于稽察之过也。今罗取无罪之人，责以
不可得之物，何以召和气？”乃罢其狱。大观中，入对，言：
“陛下幸涤烦苛，破朋党，而士大夫以议论不一，观望
苟且，莫肯自尽。陛下毁石刻，除党籍，与天下更始，而
有司以大臣仇怨，废锢自如，为治之害，莫大于此。愿
思所以励敕之。”即命为转运副使，改淮南转运使，加
直龙图阁。上书请：“常平止听纳息，以塞兼并；下户均
出役钱，以绝奸伪；市易惟取净利，以役商贾。虽名若
非正，然与和贾不仇其直，什买而使之倍输额外，无
名无数之敛有间矣。”又请：分与官为三科，一县令，二
学官，三县丞、曹。州郡亦分三等，明言其人“某材，堪充
某州、某官、某县令，吏部据以注拟，则令选稍清，视平
配硬差远矣。”诏吏部、户部相度以闻。根又以水灾多，
乞蠲租赋、散活口米、常平青苗米，振贷流民。诏褒谕
之。徙两浙，辞不行。乃具疏付驿递奏，大略谓：“今州郡
无兼月之储，太仓无终岁之积，军须匮乏，边备缺然。
东南水旱，盗贼间作，西北二国窥伺日久，安得不豫为之计？”因条列茶、盐、常平等利病之数，遂言：“为今之
计，当节其大者，而莫大于土木之功。今群臣赐一第，
或费百万，臣所部二十州，一岁上供财三十万缗耳，
曾不足给一第之用，以宠元勋盛德，犹虑不称，况出
于闾阎干泽者哉？虽赵普、韩琦佐命定策所未有，愿
日削而月损之，如金帛好赐之类，亦不可不节也。又
其次如锡带，其直虽数百缗，亦必敛于数百家而后
足。今乃下被仆隶，使混淆公卿间，贤不肖无辨，如以
其左右趋走，不欲墨绶，当别为制度，以示等威可也。”
书奏，权幸侧目，谋所以中伤之者，言交上，帝察根，诚
不之罪也。寻以花石纲拘占漕舟，官买一竹，至费五
十缗，而多入诸臣之家，因力陈其弊，益忤权幸，乃擿
根所书奏牍，注切草略，为傲慢不恭，责监信州酒。既
又言根非诋常平之法，以摇绍述之政，再贬濠州团
练副使，安置郴州。寻以讨淮贼功得自便。以朝散大
夫终于家，年六十。根性至孝，父病蛊，戒盐，根为食淡。
母嗜河豚及蟹，母终，根不复食。母方病，每至鸡鸣则
少苏，后不忍闻鸡声。子焘。